Document ID: 32010R0566

REGOLAMENT TAL-KUNSILL (EU) Nru 566/2010
tad-29 ta' Ġunju 2010
li jemenda r-Regolament (KE) Nru 1255/96 li jissospendi b'mod temporanju d-dazji awtonomi tat-Tariffi Doganali Komuni fuq ċerti prodotti industrijali, agrikoli u tas-sajd
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea, u b'mod partikulari l-Artikolu 31 tiegħu,
Wara li kkunsidra l-proposta tal-Kummissjoni Ewropea,
Billi:
(1)
Huwa fl-interess tal-Unjoni li tissospendi totalment id-dazji awtonomi tat-tariffi doganali komuni fuq numru ta' prodotti ġodda li ma ġewx elenkati fl-Anness tar-Regolament (KE) Nru 1255/96 (1).
(2)
Il-kodiċijiet tan-NM u tat-TARIC 1518009910, 3907202091, 7410110010, 7410210060 u 9031908530 għal erba’ prodotti li huma attwalment elenkati fl-Anness tar-Regolament (KE) Nru 1255/96 għandhom jitħassru peress illi ma għadux fl-interess tal-Unjoni li tmantni s-sospensjoni fuq id-dazji awtonomi tat-Tariffi Doganali Komuni għal dawn il-prodotti.
(3)
Jinħtieġ li tiġi emendata d-deskrizzjoni ta' tnax-il sospensjoni fl-Anness tar-Regolament (KE) Nru 1255/96 sabiex ikunu kkunsidrati l-iżviluppi tekniċi tal-prodott u x-xejriet ekonomiċi fis-suq. Dawk is-sospensjonijiet għandhom jitħassru mil-lista f'dak l-Anness u mdaħħla mill-ġdid bħala sospensjonijiet ġodda bl-użu ta' deskrizzjonijiet ġodda. Għal raġunijiet ta' ċarezza dawk is-sospensjonijiet għandhom ikunu mmarkati b'asterisk fl-ewwel kolonna tal-Anness I u tal-Anness II ta' dan ir-Regolament.
(4)
L-esperjenza turi l-ħtieġa ta' data ta' skadenza fir-rigward tas-sospensjonijiet elenkati fir-Regolament (KE) Nru 1255/96 biex ikun żgurat li tibdiliet teknoloġiċi u ekonomiċi jkunu ġew ikkunsidrati. Dan ma għandux jeskludi t-terminazzjoni qabel il-waqt ta' ċerti miżuri jew il-kontinwazzjoni tagħhom lil hinn minn dak il-perjodu, jekk dan ikun ġustifikat minn raġunijiet ekonomiċi, b'konformità mal-prinċipji stabbiliti fil-Komunikazzjoni tal-Kummissjoni tal-1998 li tikkonċerna s-sospensjonijiet u l-kwoti tat-tariffi awtonomi (2).
(5)
Ir-Regolament (KE) Nru 1255/96 għalhekk għandu jiġi emendat kif meħtieġ.
(6)
Ladarba s-sospensjonijiet stabbiliti f’dan ir-Regolament għandhom ikollhom effett mill-1 ta’ Lulju 2010, dan ir-Regolament għandu japplika mill-istess data u jidħol fis-seħħ immedjatament,
ADOTTA DAN IR-REGOLAMENT:
L-Artikolu 1
L-Anness għar-Regolament (KE) Nru 1255/96 huwa b’dan emendat kif ġej:
(1)
jiddaħħlu r-ringieli ta’ prodotti elenkati fl-Anness I ta' dan ir-Regolament;
(2)
jitħassru r-ringieli għall-prodotti li għalihom il-kodiċijiet ta' NM u TARIC ġew stabbiliti fl-Anness II ta' dan ir-Regolament.
Artikolu 2
Dan ir-Regolament għandu jidħol fis-seħħ fil-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Huwa għandu japplika mill-1 ta’ Lulju 2010.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul il-Lussemburgu, id-29 ta’ Ġunju 2010.

Labels: 1
7
3
6
15